DA Den Europæiske Unions Tidende C 262/6

Offentliggørelse af ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 262/05

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»UMBRIA«

EF-Nr.: IT-PDO-0117-1520-17.10.2011

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode —  Tilknytning —  Mærkning — ☒ Krav i nationale bestemmelser —  Andet (angives nærmere)

2. Type af ændring(er)

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Varebeskrivelse

Varespecifikationen er blevet ændret ved at indføre medianer for de typiske deskriptorer, afskaffe bedømmelsesordningen (ikke længere relevant) og indføre bestemmelserne i henhold til metode COI/T20 dok. nr. 22.

3.2. Geografisk område

Produktionsområdet »Colli Assisi Spoleto« er blevet udvidet til også at omfatte kommunen Nocera Umbra. Det er den første kommune i oplandet til Appenninerne, der tjener som geografisk produktionsområde for oliven med den beskyttede oprindelsesbetegnelse »Umbria« under stednavnet »Colli Assisi Spoleto«. Kommunen er kendetegnet ved olivenlunde og en jordbund med de pedoklimatiske forhold, der er angivet i varespecifikationen. I Nocera Umbra, der ligger ved foden af bjergkæden, er det hydrogeologisk set meget vigtigt at dyrke oliven, da det fremmer vandreguleringen og jordbundens stabilitet.

3.3. Bevis for oprindelse

Varespecifikationen er blevet tilpasset i overensstemmelse med forordning (EF) nr. 1898/2006, så den omfatter de procedurer, som producenterne skal følge for at bevise oprindelsen.

3.4. Produktionsmetode

Hvad angår olivenhøstningen, er den første betingelse herfor, nemlig olivenernes modenhed, blevet tilføjet, og fristen for at høste er blevet rykket frem til den 31. december.

Kravet om, at olivenerne skal presses i de forskellige delområder, er blevet ophævet, men betingelsen om, at presningen skal foregå i det område, der er angivet i varespecifikationen, er fastholdt. Teknologiske fremskridt og de nye forarbejdningsregler har ført til en reduktion i antallet af oliemøller og gjort det nødvendigt at ophæve kravet om, at olivenerne skal presses i de enkelte delområder. Det område, hvor olivenerne kan presses under anvendelse af den beskyttede oprindelsesbetegnelse »Umbria«, vil derfor blive udvidet til at omfatte hele regionen.

3.5. Krav i nationale bestemmelser

Kravene ifølge lov nr. 169 af 15. februar 1992 om regler for godkendelse af registrerede oprindelsesbetegnelser for jomfruolivenolie og ekstra jomfruolivenolie og ifølge ministerielt dekret nr. 573/1993 er ophævet.

3.6. Andet

—

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»UMBRIA«

EF-Nr.: IT-PDO-0117-1520-17.10.2011

BGB ( ) BOB ( X )

1. Betegnelse

»Umbria«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5 — Olier og fedtstoffer (smør, margarine, olier osv.)

3.2. Beskrivelse af produktet med betegnelsen i punkt 1

»Umbria« ekstra jomfruolivenolie, der er mærket med stednavnene »Colli Assisi Spoleto«, »Colli Martani«, »Colli Amerini«, »Colli del Trasimeno« eller »Colli Orvietani«, må udelukkende fremstilles af følgende olivensorter: Moraiolo, Leccino, Frantoio, San Felice, Rajo og Dolce Agogia. Andre sorter er også tilladt, dog højst 20 %.

Mens andelen af ovennævnte sorter varierer alt efter, hvor olien fremstilles, er det fælles element den obligatoriske brug af Moraiolo-sorten, der er kendetegnende for »Umbria« ekstra jomfruolivenolie. Andelen af de forskellige sorter er som følger:

— »Umbria« ekstra jomfruolivenolie, »Colli Assisi Spoleto«: — Moraiolo: ≥ 60 % — Leccino, Frantoio, hver for sig eller kombineret: ≤ 30 % — Andre sorter: ≤ 10 %.

— »Umbria« ekstra jomfruolivenolie, »Colli Orvietani«: — Moraiolo: ≥ 20 % — San Felice, Leccino, Frantoio, hver for sig eller kombineret: ≤ 80 % — Andre sorter: ≤ 10 %.

— »Umbria« ekstra jomfruolivenolie, »Colli Amerini«: — Moraiolo: ≥ 15 % — Rajo, Leccino, Frantoio, hver for sig eller kombineret: ≤ 85 % — Andre sorter: ≤ 10 %.

— »Umbria« ekstra jomfruolivenolie, »Colli del Trasimeno«: — Moraiolo, Dolce Agogia, hver for sig eller kombineret: ≥ 15 % — Leccino, Frantoio, hver for sig eller kombineret: ≥ 65 % — Andre sorter: ≤ 20 %.

— »Umbria« ekstra jomfruolivenolie, »Colli Orvietani«: — Moraiolo, Dolce Agogia, hver for sig eller kombineret: ≥ 15 % — Frantoio: ≤ 30 % — Leccino: ≤ 60 % — Andre sorter: ≤ 20 %.

Når ekstra jomfruolivenolie med den beskyttede oprindelsesbetegnelse »Umbria« bringes i omsætning, har den følgende egenskaber:

Duft — fejlmedian = 0 — middel frugtagtig: ≥ 3 — middel bitterhed: ≥ 3 — middel skarphed: ≥ 3

Kemiske/fysiske egenskaber — farve: grøn til gul — maksimal surhedsgrad pr. vægt (pr. 100 g olie) udtrykt som oliesyre: ≤ 0,65 — peroxidværdi: ≤ 12 — K 232: ≤ 2 — K 270: ≤ 0,20 — oliesyre: ≤ 82 % — polyfenoler i alt: ≥ 100 ppm

Farven og oliesyre- og polyfenolindholdet varierer inden for snævre grænser alt efter lokalitet som angivet nedenfor:

— »Umbria« ekstra jomfruolivenolie, »Colli Assisi Spoleto«: — farve: grøn til gul — oliesyre: ≤ 82 % — polyfenoler i alt: ≥ 150 ppm

— »Umbria« ekstra jomfruolivenolie, »Colli Orvietani«: — farve: grøn til gul — oliesyre: ≤ 82 % — polyfenoler i alt: ≥ 125 ppm

— »Umbria« ekstra jomfruolivenolie, »Colli Amerini«: — farve: grøn til gul — oliesyre: ≤ 82 % — polyfenoler i alt: ≥ 100 ppm

— »Umbria« ekstra jomfruolivenolie, »Colli del Trasimeno«: — farve: grøn til gyldengul — oliesyre: ≤ 81 % — polyfenoler i alt: ≥ 100 ppm

— »Umbria« ekstra jomfruolivenolie, »Colli Orvietani«: — farve: grøn til gul — oliesyre: ≤ 82 % — polyfenoler i alt: ≥ 100 ppm

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkningen, produktionen og presningen af »Umbria« ekstra jomfruolivenolie skal ske inden for det i punkt 4 fastsatte produktionsområde.

3.6. Specifikke regler vedrørende udskæring, rivning eller emballage osv.

»Umbria« ekstra jomfruolivenolie skal bringes i omsætning i glasflasker eller tinbeholdere. »Umbria« ekstra jomfruolivenolie skal emballeres inden for det geografiske produktionsområde for at styrke produktets bevis for oprindelse og for at undgå bulktransport uden for dette område, da dette kan give ringere kvalitet og tab af specifikke egenskaber som beskrevet i punkt 3.2, navnlig de bitre og skarpe noter, der er typiske for denne olie, og som bestemmes af fenolernes indhold af antioxidanter og aromastofprofilen. Hvis olien udsættes for luftens ilt, når den overføres, pumpes, transporteres og losses — hvilket er aktiviteter, der oftere finder sted, hvis emballeringen sker uden for produktionsområdet — vil den kunne miste de specifikke egenskaber, der er omtalt i punkt 3.2.

3.7. Specifikke mærkningsregler

På emballagens etiket skal følgende være angivet:

— beskyttet oprindelsesbetegnelse (BOB)

— stedet, hvor de anvendte oliven er høstet

— året, hvor de anvendte oliven er høstet

— de obligatoriske elementer i mærkningen af ekstra jomfruolivenolie, der er fastsat i gældende italiensk lovgivning og EU-lovgivning.

Den beskyttede oprindelsesbetegnelse »Umbria« skal stå på etiketten med tydelige, uudslettelige bogstaver i en stærk kontrastfarve i forhold til selve etikettens farve, så den tydeligt kan skelnes fra de andre oplysninger på etiketten.

Den font, der anvendes til stednavnene, må ikke være større end den font, der anvendes til den beskyttede oprindelsesbetegnelse »Umbria«.

4. Præcis afgrænsning af det geografiske område

Det geografiske område, hvor olivenerne produceres, og hvor »Umbria« ekstra jomfruolivenolie emballeres, omfatter hele regionen Umbriens administrative område.

5. Forbindelse til det geografiske område

5.1. Det geografiske områdes egenart

Det geografiske produktionsområde for »Umbria« ekstra jomfruolivenolie har følgende kendetegn: Regionen Umbrien, der ligger inde i den italienske halvøs fastland, er ikke under indflydelse af Middelhavet og dets mildnende påvirkning af klimaet, der kendetegner kystzonen. Regionens terræn består hovedsageligt af bjergområder med en morfologi, der er typisk for »indlandsbjerge«, og hvor der næsten ikke dyrkes andet end oliven. Den gennemsnitlige årlige nedbør ligger på mellem 850 og 981 mm, og den årlige gennemsnitstemperatur ligger normalt på 12,9 °C ± 7 °C.

Regionens temperaturudsving er ofte store, da der ikke er nogen mildnende virkning fra havet, og da der er bjergkæder i det område, hvor »Umbria« ekstra jomfruolivenolie produceres. På grund af Umbriens særlige kendetegn, hvor der typisk dyrkes oliven i og ved foden af bjergene, kan olivendyrkningen kun mekaniseres i begrænset omfang. Det betyder, at dyrkningen kræver meget arbejdskraft, især i forbindelse med høstningen, der desuden skal finde sted tidligt for at bevare olivenernes særlige kvalitetskendetegn.

5.2. Produktets egenart

De særlige karakteristika ved »Umbria« ekstra jomfruolivenolie kan tilskrives sorten Moraiolo, der med sit høje indhold af polyfenoler bestemmer oliens organoleptiske egenskaber i form af en intens bitterhed. Områdets særlige pedoklimatiske forhold har stor betydning for oliens skarphed, mens temperaturudsvingene har betydning for dens frugtagtige nuancer.

Den tidlige høstning, der foregår manuelt, er også kendetegnende for »Umbria« ekstra jomfruolivenolie. Olivenernes naturlige antioxidanter, der falder i koncentration, efterhånden som olivenerne modnes, kan på denne måde bevares.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Umbria« ekstra jomfruolivenolie får hovedsageligt sine særlige kendetegn fra de specielle pedoklimatiske forhold og navnlig olivensorten Moraiolo, der sammen med den måde, hvorpå olivenerne høstes, og den måde, hvorpå olien produceres og emballeres, giver produktet dets unikke og genkendelige egenskaber.

Man har dyrket oliven i Umbrien siden antikken. Tidlige arkæologiske fund vidner om, at man allerede i det første århundrede f.Kr. dyrkede oliven i regionen. Der er fundet mange fragmenter af olivenbeholdere og -møller i kommunerne Amelia, Montefalco og Terni. Gennem århundrederne har olivendyrkning udviklet sig til at blive en væsentlig faktor i Umbriens økonomi, især i form af de handelsaktiviteter, det har medført.

Olivendyrkning, der er en af de største produktionssektorer i området, spiller en fremtrædende rolle i områdets økonomi, især på grund af den handelsmæssige betydning, som fremstillingen af højkvalitetsolivenolie har fået hér. Olivendyrkningen i Umbrien foregår næsten udelukkende i bjergterræn, hvorfor det er vanskeligt at benytte maskiner. Derfor spiller arbejdskraft en afgørende rolle i at sikre, at »Umbria« olivenolie bevarer sine særlige kvalitetsegenskaber, især under høstningen, der foregår på et meget tidligt tidspunkt.

Produktionskæden er stadig baseret på den gamle lokaløkonomi, og derfor er der fortsat mange små og mellemstore olivenmøller. De lokale møllere kan med deres store knowhow få den fineste olie ud af olivenerne, hvilket igen borger for produktets enestående egenskaber.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

Det italienske landbrugsministerium indledte den nationale indsigelsesprocedure med offentliggørelsen af forslaget til anerkendelse af »Umbria« som en beskyttet oprindelsesbetegnelse i det italienske statstidende nr. 181 af 5. august 2011.

Man kan se varespecifikationens fulde tekst ved at gå ind på følgende websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at:

gå direkte ind på det italienske landbrugsministeriums websted (http://www.politicheagricole.it) og klikke på »Qualità e sicurezza« (øverste højre hjørne) og derefter på »Disciplinari di Produzione all’esame dell'UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 2.